PRAVILNIK O PROGRAMU STUDENTSKOG MENTORSTVA NA ŠUMARSKOM FAKULTETU SVEUČILIŠTA U ZAGREBU

U Zagrebu, rujan, 2019.

Na temelju čl. 87 st. 1 Zakona o znanstvenoj djelatnosti i visokom obrazovanju (NN 123/03,

198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17), članka 56. Statuta Sveučilišta u Zagrebu te članka 43. Statuta Šumarskog fakulteta Sveučilišta u Zagrebu i Pravilnika o sustavu osiguravanja kvalitete na Šumarskom fakultetu Sveučilišta u Zagrebu, Fakultetsko vijeće Šumarskog fakulteta Sveučilišta u Zagrebu na svojoj 11. redovitoj sjednici, održanoj 24. rujna 2019. godine, donijelo je

PRAVILNIK O PROGRAMU STUDENTSKOG MENTORSTVA NA ŠUMARSKOM FAKULTETU SVEUČILIŠTA U ZAGREBU

I. Opće odredbe

Članak 1.

(1) Pravilnikom o programu studentskog mentorstva na Šumarskom fakultetu Sveučilišta u Zagrebu (u daljnjem tekstu: Pravilnik) uređuje se organiziranje i provedba programa studentskog mentorstva na Šumarskom fakultetu Sveučilišta u Zagrebu (u daljnjem tekstu: Fakultet).

(2) Izrazi koji se rabe u ovom Pravilniku, a imaju rodno značenje, koriste se neutralno i odnose se na muški i ženski spol.

Članak 2.

(1) Program studentskog mentorstva se definira kao dobrovoljno sustavno pružanje vršnjačke potpore studentima prve i druge godine preddiplomskih studija tijekom njihovog studiranja i akademskog razvoja. Program se odnosi i na one studente prve godine diplomskih studija koji su završili preddiplomski studij na drugom fakultetu, a koji iskažu potrebu za ovom vrstom potpore.

(2) Svrha programa studentskog mentorstva je sljedeća:

a. podrška i savjeti za studente tijekom preddiplomskog i diplomskog studija pri snalaženju na Fakultetu i pri svladavanju nastavnog gradiva

b. poboljšanje kvalitete studiranja

c. povećanje prolaznosti studenata na provjerama znanja d. poticanje studenata na nastavak i završetak studija

e. poticanje studenata na sudjelovanje u istraživačkim aktivnostima

f. poticanje studenata na sudjelovanje na radionicama, seminarima, stručnim i znanstvenim međunarodnim i domaćim skupovima

g. poticanje studenata na korištenje dodatnih mogućnosti učenja, stjecanja dodatnih vještina i znanja u području šumarstva; urbanog šumarstva zaštite prirode i okoliša; oblikovanja proizvoda od drva i drvne tehnologije izvan Fakulteta i Sveučilišta u Zagrebu

h. osiguravanje bolje povezanosti i suradnje studenata nižih i viših godina svih studija

Fakulteta

i. podrška stranim studentima pri snalaženju na Fakultetu i pri svladavanju nastavnog gradiva.

(3) Program studentskog mentorstva ne obuhvaća profesionalne oblike podrške (npr. instrukcije za polaganje kolokvija i/ili ispita i druge oblike stručne pomoći) koju će pojedini studenti eventualno zatrebati tijekom studija.

II. Sudionici programa studentskog mentorstva, način imenovanja i obveze

Članak 3.

(1) u programu studentskog mentorstva sudjeluju studenti - tražitelji mentorstva, studenti - mentori, koordinator programa studentskog mentorstva, prodekan za nastavu pojedinog odsjeka i dekan.

(2) Student - tražitelj mentorstva je osoba upisana u prvu ili drugu godinu preddiplomskog studija, a po potrebi i student prve godine diplomskog studija kojoj se na početku akademske godine u kojoj započinje studij imenuje student - mentor na razdoblje od jedne akademske godine.

(3) Student - mentor je osoba koja u skladu i do granice svojih osobnih mogućnosti i htjenja ima savjetodavnu ulogu kojom pridonosi uspješnosti studiranja studenata. Student - mentor nije osoba koja daje instrukcije u svladavanju gradiva pojedinog nastavnog predmeta, ali može usmjeravati studenta i poticati ga na češće korištenje prava na konzultacije iz pojedinih nastavnih predmeta.

(4) Student - mentor može biti student 3. godine preddiplomskog studija ili 1. i 2. godine diplomskog studija koji se prijavi za ovu aktivnost osobno u Studentskoj referadi najkasnije do 15. listopada tekuće godine (Obrazac SM-1 - Zamolba za prijavu u Program studentskog mentorstva se ispunjava osobno, dostupna je na službenoj internetskoj stranici Fakulteta i dostavlja se u Studentsku referadu).

(5) Student - mentor će biti dodijeljen samo onom studentu koji je, prilikom upisa u prvu ili drugu godinu preddiplomskog studija, a po potrebi i studentu prve godine diplomskog studija, izrazio želju za dodjeljivanjem studenta – mentora.

(6) Prodekan za nastavu pojedinog odsjeka i koordinator programa studentskog mentorstva najkasnije do 30. listopada tekuće akademske godine izrađuju prijedlog za imenovanje studenata-mentora za tu akademsku godinu. U slučaju većeg broja prijava, prednost pri odabiru studenata-mentora imaju studenti s većom prosječnom ocjenom studiranja.

(7) Dekan, na prijedlog prodekana za nastavu pojedinog odsjeka i koordinatora programa studentskog mentorstva, imenuje studente-mentore najkasnije do 15. studenoga tekuće akademske godine.

(8) Koordinator Programa je osoba u znanstveno-nastavnom zvanju imenovana od strane

Fakultetskog vijeća na prijedlog dekana na razdoblje od tri godine.

Članak 4.

(1) Na temelju odluke dekana o imenovanju studenata - mentora, koordinator programa studentskog mentorstva najkasnije do 20. studenoga tekuće akademske godine javno, uz njihov osobni pristanak, na mrežnim stranicama Fakulteta objavljuje popis studenata i imenovanih studenata-mentora.

(2) Koordinator programa studentskog mentorstva svakom studentu - mentoru dodjeljuje najviše pet studenata u jednoj akademskoj godini.

Članak 5.

(1) Obveze studenta - mentora su sljedeće:

a) upoznavanje studenata s organizacijom Fakulteta, fakultetskim službama, prostorom Fakulteta, akademskim ophođenjem, etičkim načelima u akademskoj zajednici te svojom ulogom kao studenta - mentora

b) savjetovanje i usmjeravanje studenata tijekom studija uvažavajući njihove

akademske sposobnosti, želje, sklonosti i mogućnosti, a u svrhu poboljšanja uspješnosti studiranja i osobnog razvoja

c) osiguravanje informacija i potpore u skladu sa svojim mogućnostima i iskustvom te po potrebi surađivanje s nastavnicima, studentskim predstavnicima, drugim službama Fakulteta i Sveučilišta, studentskim pravobraniteljem te drugim mogućim sudionicima (sudjelovanje u organiziranju radionica i predavanja npr. radionice usmjerene na razvoj strategija učenja i organizacije vremena, vještina upravljanja karijerom i snalaženja na tržištu rada i dr.)

d) upoznavanje studenata sa redovnim natječajima za programe studentske mobilnosti

i stipendiranja, mogućnostima uključivanja u rad studentskih udruga i projekata, mogućnostima uključivanja u istraživački rad, stručne i istraživačke projekte i aktivnosti (sudjelovanje na skupovima, radionicama, seminarima i dr.)

e) razgovor sa studentima (predlaže najmanje dva sastanka po semestru) o njihovim

problemima i savjetovanje studenata pri svladavanju poteškoća u izvršavanju studentskih obveza (po potrebi upućuje studenta koordinatoru programa studentskog mentorstva)

f) izrada Izvješća o radu studenta - mentora (Obrazac SM-2 – Izvješće o radu studenta -

mentora) te upućivanje izvještaja o radu studenta - mentora koordinatoru programa studentskog mentorstva (do 30. listopada tekuće akademske godine za prethodnu ak. godinu)

g) savjetovanje i usmjeravanje studenata stranaca pri prevladavanju kulturnih razlika i prilagodbe na novu sredinu.

Članak 6.

(1) Student - mentor se razrješuje svoje dužnosti i prije isteka akademske godine ako:

a) studentu - mentoru prestane status studenta na Fakultetu

b) studentu - mentoru bude odobreno mirovanje studentskih obveza u toj akademskoj godini za koju je imenovan studentom - mentorom

c) student – mentor provodi semestar na drugom učilištu

d) student - mentor to sam zatraži pisanim zahtjevom uz valjano obrazloženje

e) student zatraži njegovo razrješenje i imenovanje novog studenta - mentora uz valjano obrazloženje.

(2) Zahtjeve za obrazloženjem o razrješenju studenta - mentora razmatra i o tomu odlučuje prodekan pojedinog odsjeka na prijedlog koordinatora programa studentskog mentorstva.

Članak 7.

(1) Obveze studenta – tražitelja mentorstva su sljedeće:

a) obaviti prvi razgovor s dodijeljenim studentom - mentorom najkasnije do 1. prosinca tekuće akademske godine

b) javiti se dodijeljenom studentu - mentoru na svaki njegov poziv upućen emailom u vremenu ne duljem od tri radna dana od dana primitka poziva

c) obavijestiti dodijeljenog studenta - mentora o svakoj nastaloj promjeni vezanoj za

studentov studentski status.

(2) Student može samo jednom zatražiti promjenu i dobiti novog studenta - mentora.

Članak 8.

(1) Obveze koordinatora programa studentskog mentorstva su sljedeće:

a) promoviranje programa studentskog mentorstva

b) osiguravanje nesmetanog funkcioniranja programa studentskog mentorstva c) upoznavanje studenata - mentora sa njihovim zadaćama

d) pravovremena, u suradnji s prodekanima za nastavu, izrada liste predloženih studenata - mentora za tekuću akademsku godinu i podnošenje liste dekanu na službenu potvrdu

e) prikupljanje izvješća o radu studenata - mentora

f) dostavljanje godišnjeg izvješća o radu, provedbi programa studentskog mentorstva i zadovoljstvu mentoriranih studenata prodekanu za nastavu pojedinog odsjeka, Povjerenstvu za upravljanje kvalitetom Fakulteta i dekanu, najkasnije do 31. listopada tekuće godine za proteklu akademsku godinu

g) pružanje praktične pomoći svim studentima - mentorima tijekom akademske godine.

Članak 9.

(1) Rad studenta - mentora vrednuje se na temelju Izvješća o radu studenta – mentora te nakon pozitivne ocjene Izvješća upisuje se kao izvannastavna aktivnost.

Članak 10.

(1) Nastavno osoblje Fakulteta i koordinator programa studentskog mentorstva kontinuirano potiču studente na prijavljivanje u Program te aktivno usmjeravaju studente na traženje mentorske pomoći

(2) U slučaju da se u određenoj akademskoj godini ne prijavi dovoljan broj studenata - mentora, a obzirom da je Program dobrovoljan i utemeljen na razvijanju podrške i solidarnosti, Program se ne provodi, nego intenzivnije promovira među studentskom populacijom.

III. Prijelazne i završne odredbe

Članak 11.

(1) Za tumačenje odredbi ovoga Pravilnika nadležno je Fakultetsko vijeće.

Članak 12.

(1) Izmjene i dopune ovog Pravilnika provode se na način istovjetan njegovom donošenju.

Članak 13.

(1) Primjena Programa studentskog mentorstva počinje od akademske godine 2019./2020.

Članak 14.

(1) Ovaj Pravilnik stupa na snagu osmoga dana od dana objave na oglasnoj ploči i mrežnim stranicama Fakulteta.

(2) Obrasci u prilogu ovog Pravilnika se smatraju njegovim sastavnim dijelom.

KLASA: URBROJ:

Zagreb, 24. rujna 2019.

D e k a n

prof. dr. sc. Tibor Pentek

|  |  |  |
| --- | --- | --- |
|  | MOLBA ZA PRIJAVU U PROGRAM STUDENTSKOG MENTORSTVA | OB ŠF SM 01 |
| Revizija: 1 |
| Datum: 24.9.2019. |

Ime i prezime studentice/studenta:



JMBAG:

Broj indeksa: Odsjek:

Naziv studija: Godina studija:

Kontakt (aktivni email):

Molimo Vas zaokružite na što se odnosi Vaša zamolba:

a) želim se prijaviti u Program studentskog mentorstva na Šumarskom fakultetu Sveučilišta u

Zagrebu za studenta-mentora

b) želim se prijaviti u Program studentskog mentorstva na Šumarskom fakultetu Sveučilišta u

Zagrebu za studenta – tražitelja mentorstva

U Zagrebu,

Studentica/Student (ime i prezime):

(potpis)



|  |  |  |
| --- | --- | --- |
|  | IZVJEŠĆE O RADU STUDENTA-MENTORA | OB ŠF SM 02 |
| Revizija: 1 |
| Datum: 24.9.2019. |

|  |  |
| --- | --- |
| Ime i prezime studenta-mentora: |  |
| JMBAG: |  |
| Broj indeksa: |  |
| Akademska godina: |  |
| a) Student-mentor |  |

|  |  |
| --- | --- |
| Broj održanih sastanaka u semestru sa studentima (navesti broj i datum sastanaka): |  |
| Kratki sažetak (max. 100 riječi sa razmacima) o Vašim aktivnostima koje ste provodili u akademskoj godini: |  |
| Kratki sažetak o poteškoćama (problemima) s kojima ste se susreli tijekom akademske godine: |  |
| Kako ste riješili poteškoće s kojima ste se susreli rijekom akademske godine ? |  |
| Navedite prijedloge poboljšanja Programa studentskog mentorstva: |  |
| Ostale napomene: |  |

|  |  |  |
| --- | --- | --- |
|  | IZVJEŠĆE O RADU STUDENTA-MENTORA | OB ŠF SM 02 |
| Revizija: 1 |
| Datum: 24.9.2019. |

b) Studenti kojima ste bili student-mentor u akademskoj godini



|  |  |  |  |
| --- | --- | --- | --- |
|  | Ime i prezime studenta | Naziv i godina studija | NAPOMENA\* |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |

U Zagrebu,

Studentica/Student-mentor (ime i prezime):

(potpis)